Ce au în comun toți cei care au declanșat jihadul împotriva DNA? Răspuns: fie îi paște pușcăria, fie au pe cineva la rece. Atâta e de simplu.

Ce le stă în cale? Poporul. Mai exact partea aia de popor care își exprimă încrederea în DNA în proporție de 63 la sută (INSCOP, 2015). Atâta e de greu.

Ce vor ei să demonstreze? Că poporul e hoț și aleșii poporului nu pot fi mai buni sau mai răi decât poporul care i-a ales. Atâta e de grosieră manipularea:

Victor Ponta: „Așa suntem noi, plagiatorii, mai votați”. (Sursa)



„Așa suntem noi, plagiatorii, mai votați”. (Sursa) Adrian Severin: „Dacă toți suntem corupți, înseamnă că nimeni nu e corupt. Când o lege este încălcată de prea multă lume, înseamnă că legea trebuie schimbată, că nu o să schimbăm poporul”. (Sursa)



„Dacă toți suntem corupți, înseamnă că nimeni nu e corupt. Când o lege este încălcată de prea multă lume, înseamnă că legea trebuie schimbată, că nu o să schimbăm poporul”. (Sursa) Elena Udrea: „În realitate, în România fiecare fură cât poate! Deci șpaga este generalizată în România și cine fură o găină să fiți convins că, dacă ar putea, ar fura un milion de euro”. (Sursa)



În rest, fiecare și-a luat războiul sfânt pe cont propriu.

Călin Popescu Tăriceanu și-a pus dopuri în urechi, a zăvorât ușile Casei Poporului și nu mai primește procurorii DNA care vin să-l colinde cu reținerea și arestarea. Apelul său adresat parlamentarilor, de a ignora cererile procurorilor până după campania electorală, pus pe site-ul Senatului, e un gest la limita abuzului în serviciu, dar ce mai contează un abuz mic dacă mai întârzii un pic inevitabilul?!

Sebastian Ghiță umblă în regim breaking news cu cucuveaua după el și încearcă să o tragă pe Laura Codruța Kovesi în cramă, ca să le arate tuturor că doamna Anticorupție a mâncat și a băut cu porcii din aceeași troacă. „Când intri în tărâțe, te mănâncă porcii”, își devoalează strategia deloc subtilă dl. Ghiță, care n-are nicio problemă să recunoască cine este, câtă vreme dna Kovesi va fi în final compromisă, iar încrederea publicului în DNA se va risipi.

Traian Băsescu, noul abonat la sticla lui Sebastian Ghiță, pe care pe vremuri o considera „o expresie profundă a mizeriei”, găsește în ficați resurse nebănuite să distileze noi valuri de mizerie: „Nu îmi e frică. Când eşti un om peste care s-au prăvălit valuri de 16 metri peste tine, chiar nu îţi e frică de o kovesi, chiar dacă are cătuşe”. Clar, dl. Băsescu nu se teme de o kovesi cu cătușe. Dar de o elenă?

Ei știu că pot carota DNA-ul în Parlament, pot da 100 de legi care să-i facă imuni în fața sifilisului moral, pot desființa toate instituțiile sistemului judiciar, pot pune la parchete oameni de paie, pot cumpăra toate goarnele de la TV, dar nu pot învinge lupta Anticorupție câtă vreme există procentul de 63 la sută. Încrederea populației în lupta anticorupție este singurul impediment major: de aici campania isterică de decredibilizare și de tabloidizare instituției, a procurorilor, a șefei DNA, pusă în operă de niște personaje specializate în aruncarea rahatului în ventilator. Iar efectele sunt măsurate științific, cu șublerul: un sondaj Avangarde, casa de cercetări a lui Marius Pieleanu, relevă că după „scandalul cucuveaua”, DNA a ajuns la 55 la sută încredere. Tot înainte!

Călin Popescu Tăriceanu a făcut aseară o glumă la care ar râde probabil Donald Trump: „Sunt trei modalităţi de a te ruina în viaţă. Cu femeile, cu jocurile de noroc sau cu tehnocraţii”.

Mai este una.

Îți recomandăm Cât timp îi vom lăsa, ucigașii se vor întoarce mereu la locul faptei

PS. Note de subsol (în ordinea apariției personajelor):

1. Victor Ponta



- trimis in judecată - 17 infracţiuni de fals în înscrisuri sub semnătură privată, complicitate la evaziune fiscală şi spălarea banilor (dosarul Turceni-Rovinari)

- urmarit penal sub control judiciar - folosirea influenţei în scopul obţinerii pentru sine ori pentru altul de bani sau alte foloase necuvenite şi complicitate la infracţiunea de spălare de bani (dosarul vizitei lui Tony Blair în România)

2. Adrian Severin



- condamnat la 3 ani si 3 luni de închisoare cu executare, în primă instanţă, pentru luare de mită și trafic de influență (dosarul mită în Parlamentul European)

3. Elena Udrea



- trimisă în judecată - 3 infracţiuni de luare de mită, abuz în serviciu şi tentativă la folosirea de documente ori declaraţii false, inexacte sau incomplete pentru obţinerea pe nedrept de fonduri europene (dosarul Gala Bute)

- urmărită penal - spălare de bani în forma dobândirii/utilizării de bunuri cunoscând că provin din infracțiuni (dosarul Microsoft, partea mare cu miniștri)

- urmărită penal - complicitate la abuz în serviciu cu folos necuvenit pentru sine sau pentru altul (dosarul creditelor BRD)

- urmărită penal - 5 infracțiuni de spălare de bani (dosarul finanțării campanie electorale din 2009)

- tot în dosarul finanțării campaniei, DNA vrea sa extindă acuzațiile și pentru trafic de influență (votul pentru ridicarea imunității se dă mâine, în Camera deputaților)

4. Călin Popescu Tăriceanu



- trimis în judecată - mărturie mincinoasă (dosarul Retrocedărilor)

5. Sebastian Ghiță



- trimis în judecată - dare de mită, instigare la abuz în serviciu, spălare de bani (dosarul fostului primar din Ploiești, Iulian Bădescu)

- trimis în judecată - 2 infracțiuni de dare de mită, cumpărare de influență, spălare a banilor, șantaj, folosire de informații ce nu sunt destinate publicității, conducerea unui vehicul fără permis de conducere (dosarul șefilor din poliție și parchet Prahova)

- urmărit penal sub control judiciar - spălare de bani - dosarul vizitei lui Tony Blair în România

- urmărit penal - sprijinirea unui grup infracțional (dosarul cumnatului lui Victor Ponta, Iulian Herțanu, Mircea și Vlad Cosma)

6. Traian Băsescu



- urmărit penal - spălare de bani în formă continuată (dosarul Costel Cășuneanu, terenul de pe Aleea Privighetorilor)

+ Ioana Băsescu - urmărită penal sub control judiciar - instigare la abuz în serviciu și spălare de bani (dosarul finanțării campaniei prezidențiale din 2009)